- At give en frivillig en hjelm på, det redder liv. Sådan lyder det fra nordjyske Lars Skjoldager Sørensen. Og takket været hans og vennen Kåre Spangsbergs indsats - og donationer fra familie, venner og bekendte - har 210 frivilligt kæmpende i krigen mod Rusland nu fået sådan en på hovedet. Det tog lige præcis en uge for de to mænd at samle midler nok til at købe hjelmene fra et militært overskudslager nord for Randers. - Det med våben er ikke op til os, men at levere beskyttelse, så vi kan redde liv, er jo en ren sag. Og det tror jeg, folk forstod, siger Lars Skjoldager Sørensen, der oprindeligt er fra Tranum og nu bor på Sydsjælland. En mangelvare Lige præcis sikkerhedsudstyr er noget af det, der virkelig mangler i Ukraine lige nu. Det fik Lars at vide gennem de kontakter, han har i sit arbejde i New Holland - en global aktør i landbrugsmaskiner. - Så jeg spurgte, hvad de manglede. Og her var svaret:"Tryghed til dem der flygtede – og hjælp til dem ved fronten". Derfor gik han og Kåre Spangsberg, som Lars kender gennem sin tid i Forsvaret, i gang med at lede efter sikkerhedsudstyr. Og på kort tid fik de samlet 63.000 kroner ind gennem en facebookgruppe. Pengene gik ubeskåret til hjælpen. - Vi fik en god aftale med et overskudslager. Så vi følte, at vi kunne gøre noget, vi selv troede på, og som ikke bare var symbolsk, fortæller Lars Skjoldager Sørensen. Rørt og stolt Og så gik turen ellers mod grænsen mellem Polen og Ukraine med de 210 hjelme i en trailer bagpå. Der, 50 meter fra grænsen, modtog Lars' ukrainske kontakter læsset, som kommer på hovederne af de ukrainere, der er med til at kæmpe mod Ruslands invasion. Overdragelsen var noget, de to mænd ikke vil glemme foreløbigt. - Det var surrealistisk og meget rørende. Vi stod midt i det hele ved grænseovergangen, hvor folk strømmede over, siger Lars Skjoldager Sørensen. - Vi blev rigtig vel modtaget og fik et stort skulderklap. Vi var stolte over, at vi og donorernes bidrag kunne være en lille del af værnet mod russerne. Slet ikke nok 210 hjelme rækker dog ikke langt med de mange tusinder af frivillige, der hjælper de ukrainske styrker. - Vi ville fandme ønske, der var mere vi kunne gøre. Det er stadig bare en dråbe i havet, siger Lars Skjoldager Sørensen. Lige nu rækker tiden og kræfterne dog ikke til mere for ham og Kåre: - Nu skal vi hjem og på arbejde. Den her donation  i er hvert fald lukket. Han udelukker dog ikke, at der kan komme nye missioner på tale i den kommende tid, afhængig af, hvordan situationen i Ukraine udvikler sig.

Opsummering:
Værnemidler er i den grad en mangelvare ved fronten, beretter to nordjyske mænd, der netop er hjemvendt fra den ukrainske grænse.